ไดนาสตี้เพิ่มกำลังผลิตขึ้นแท่นใหญ่สุด
ไดนาสตี้ เซรามิค ทุ่มงบเกือบ 500 ล้าน ทั้งเพิ่มกำลังการผลิต ผุดสาขาใหม่ ดันยอดขายปีนี้โต 10%
21 ส.ค. 2554

ไดนาสตี้ เซรามิค ทุ่มงบเกือบ 500 ล้าน ทั้งเพิ่มกำลังการผลิต ผุดสาขาใหม่ ดันยอดขายปีนี้โต 10%
นายมารุต แสงศาสตรา ผู้อำนวยการฝ่ายเทคโนโลยีสารสนเทศ บริษัท ไดนาสตี้ เซรามิค ผู้ผลิตและจำหน่ายกระเบื้องปูพื้นและบุผนัง แบรนด์ ไดนาสตี้ ไทล์ท้อป เปิดเผยว่า บริษัทมีแผนจะลงทุนเพื่อขยายกำลังการผลิตเพิ่มเป็น 61 ล้าน ตร.ม. ในช่วงปลายปีนี้ ซึ่งถือว่าเป็นผู้ผลิตรายใหญ่ของประเทศ จากปัจจุบันมีกำลังการผลิตอยู่ที่ 54 ล้าน ตร.ม.




ทั้งนี้ จะใช้เงินลงทุนอีก 280 ล้านบาท เพิ่มเตาเผา 2 เตา จากปัจจุบันมี 18 เตา พร้อมทั้งจะใช้งบ 187 ล้านบาท เปิดสาขาใหม่ในต่างจังหวัด 15 สาขา เน้นทำเลที่มีการก่อสร้างถนนสายใหม่ รวมไปถึงปรับปรุงสาขาเก่า โดยเฉพาะในภาคใต้ที่ประสบอุทกภัย 
“กระเบื้องปูพื้นและบุผนังที่จับตลาดล่าง โดยเฉพาะลูกค้าต่างจังหวัดยังมีความต้องการสูง เนื่องจากราคาพืชผลทางการเกษตรสูงขึ้น ทำให้ลูกค้ามีกำลังซื้อ แม้ว่าที่ผ่านมาเกษตรกรจะได้รับผลกระทบจากน้ำท่วม รวมถึงปัจจัยลบด้านการเมือง แต่เชื่อว่าเป็นผลกระทบระยะสั้น” นายมารุต กล่าว
ขณะเดียวกัน ยังมีความมั่นใจจากนโยบายรัฐบาลที่ยังคงให้ความสำคัญและสนับสนุนการเกษตร อาทิ โครงการสร้างถนนเพิ่มในต่างจังหวัด โครงการไทยเข้มแข็งเป็นต้น
บริษัทได้เร่งปรับตัวเพื่อรองรับกับภาวะที่ต้นทุนในการผลิตสินค้าสูงขึ้น จากราคาน้ำมันและแก๊ส เช่น การหาเทคโนโลยีใหม่จากประเทศอิตาลีมาใช้ในการผลิต การวิเคราะห์เส้นทางขนส่งและพัฒนาระบบคอมพิวเตอร์ ทำให้สามารถยืนราคาขายเดิมไว้ได้ แต่ราคาน้ำมันที่มีแนวโน้มปรับสูงขึ้นถึง 140 เหรียญสหรัฐต่อบาร์เรล อาจส่งผลกระทบกับราคาแก๊สได้ซึ่งเป็นเรื่องที่นอกเหนือการควบคุม
นายมารุต กล่าวถึงการเปิดประชาคมเศรษฐกิจอาเซียนในปี 2558 ว่า เชื่อว่าจะไม่ส่งผลกระทบกับธุรกิจของบริษัท เนื่องจากสินค้าทั้งหมดจับตลาดระดับล่าง ซึ่งแม้จะมีคู่แข่งสำคัญอย่างจีน ก็ยังแข่งขันด้านราคาได้ค่อนข้างยาก 
“ปัจจุบันจีนซึ่งเป็นผู้ผลิตกระเบื้องรายใหญ่ของโลก เริ่มเข้ามาแข่งขันตลาดกระเบื้องในเมืองไทยน้อยลง เพราะความต้องการใช้ในจีนมีสูง ขณะที่ผู้ผลิตในเมืองไทยก็ผลิตได้ดี และราคาค่อนข้างต่ำส่วนการแข่งขันเรื่องตัดราคาขายนั้น ส่วนใหญ่จะมาจากผู้ประกอบการรายใหญ่ในประเทศที่ผลิตสินค้าจับตลาดระดับบน จะนำสินค้ามาลดราคาขายเป็นช่วงๆ ที่กำลังการผลิตล้น